Lasitaiteilija Nanny Still (1960)
**Nanny Elisabet Still McKinney** (31. heinäkuuta 1926 Helsinki – 7. toukokuuta 2009 Bryssel, Belgia) oli suomalainen lasitaiteilija. Suomen taideteollisuuden kulta-aikana 1950-luvulla Still kuului muotoilun suuriin nimiin.

Elämä
-----

Still alkoi opiskella Taideteollisen keskuskoulun kuvaamataidon opettajan osastolla, mutta vaihtoi vuoden kuluttua osastoa ja valmistui metallitaiteen osastolta vuonna 1949. Samana vuonna hän voitti Riihimäen lasin pohjoismaisen muotoilukilpailun, jonka ansiosta hänet palkattiin töihin tehtaalle. Hänet tunnetaan parhaiten juuri näistä, Riihimäen lasille tekemistään töistä. Tehtaalla hän suunnitteli sekä taidelasi- että käyttölasiesineitä. Still työskenteli Riihimäen lasitehtaassa 1970-luvulle saakka, jolloin Riihimäen tuotanto siirtyi käsityövaltaisesta puhalluslasitekniikasta automatisoituun tuotantoon.

Still avioitui vuonna 1958 amerikkalaisen George McKinneyn kanssa, ja he muuttivat vuonna 1959 Brysseliin. Pariskunnalle syntyi kolme lasta, mutta lastenhoitaja mahdollisti Stillin työuran jatkumisen. Lastenhoitajan palkkaamisen hän oli asettanut miehelleen ehdoksi, että suostuu perustamaan perheen. Still jatkoikin Belgiassa asuessaan edelleen taiteellista uraansa suunnittelemalla esineitä Rosenthalin tehtaan lasinpuhaltamolle.

Monipuolisen uransa aikana Still suunnitteli lähes kaikkea koruista paistinpannuihin. Pariisissa vuonna 1956 järjestettyyn näyttelyyn suunniteltu, kristallista hiottu taidelasiteos *Turmaliini* kuuluu hänen luonteenomaisiin töihinsä. Tunnettuja hänen Riihimäen lasille muotoilemiaan lasisarjoja ovat *Harlekiini, Flindari* ja *Grapponia*. Rosenthalille 1990-luvulla suunnitelluista töistä voi mainita esimerkiksi *Samoa*-sarjan maljakot.

Still sai ansioistaan Pro Finlandia -mitalin vuonna 1972.

Kuvia
-----

* Harlekiini, 1958Harlekiini, 1958
* Grapponia-maljakko*Grapponia*-maljakko
* Lasitaiteilija Nanny Still (1974)Lasitaiteilija Nanny Still (1974)
* Nanny Still sekä Maggi ja Birger Kaipiainen itsenäisyys­päivänä 1960.Nanny Still sekä Maggi ja Birger Kaipiainen itsenäisyys­päivänä 1960.

Lähteet
-------

1. ↑  *Vem och vad 1996*, s. 556–557. Helsingfors 1996. ISBN 951-50-0800-X
2. 1 2 3 4 5  Koivisto, Kaisa: Suuri nimi loi kestäviä muotoja. (Muistokirjoitus.) *Helsingin Sanomat*, 14.5.2009, s. C 7. Artikkelin verkkoversio.
3. 1 2  Värikäs, voimakas ja aikaansa edellä – tutustu Grapponia- ja Harlekiini-lasisarjoistaan tunnetun Nanny Stillin elämään *www.meillakotona.fi*.  19.4.2021. Viitattu 17.2.2023.
4. ↑  Still, Nanny: *Ilmatar – Skymaiden*. Suomen lasimuseon näyttelyjulkaisu. Vammala 2003.

Kirjallisuutta
--------------

* *Nanny Still: Amos Adersson 10.2.–29.4.2001.* Näyttelyjulkaisu.
* Koivisto, Kaisa – Still, Nanny: *Sana – Szó – Word.* Vammala: Suomen lasimuseo, 1998.

Aiheesta muualla
----------------

* Rosenthal.
* Still, Nanny hakuteoksessa *Uppslagsverket Finland* (2012). (ruotsiksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Suomi (KANTO)
* Yhdysvallat

 |
|  |
| Taiteenala | 
* Museum of Modern Art
* RKD Artists
* ULAN

 |
|  |
| Henkilöt | 
* Kansallisbiografia
* Biografiskt Lexikon
* Uppslagsverket Finland
* Biografiasampo

 |
|  |
| Muut | 
* IdRef

 |

 |